Къэбэрдей-Балъкъэр Республикэм и Iэтащхьэ КIуэкIуэ Казбек Кавказ зауэм хэкIуэда Адыгэхэм я фэеплъ махуэм ирихьэлIэу цIыхухэм зэрызахуигъазэр
Къэбэрдей-Балъкъэр Республикэм щыпсэухэу пщIэ зыхуэсщIхэ!
Си хэкуэгъу лъапIэхэ!
Илъэси 157-кIэ узэIэбэкIыжмэ иухащ Кавказ зауэр. Адыгэ лъэпкъым и тхыдэм щынэхъ гуауэшхуэ дыдэхэм ящыщ зыуэ щытащ а лъэхъэнэр. А зэманым нэхъ лъэщу щыта къэралыгъуэхэр я геополитикэ сэбэп зыхэлъхэм щхьэкIэ щызэпэщIэувам кърикIуа гузэвэгъуэшхуэт ар икIи хэщIыныгъэ къызэрымыкIуэхэр къихьауэ щытащ абы.
Накъыгъэ мазэм хиубыдэ мы махуэм дэ ди щхьэхэр яхудогъэщхъ зауэ гущIэгъуншэм хэкIуэдахэм, хамэ хэкухэр залымыгъэкIэ псэупIэ зыхуащIа адыгэхэм ягъэва бэлыхьхэр, гузэвэгъуэхэр зыхыдощIэ.
БлэкIам дыхуеплъэкIыжмэ, дэ фIыщIэ яхуэтщIу къыхыдогъэщ а зэман хьэлъэм ди нэхъыжьхэм яхэлъа Iущыгъэр, Урысейм илъэс куэд хъуауэ зэрыкъуэтыр зыщамыгъэгъупщэу, абыхэм къагъэлъэгъуащ лъэпкъым и къэкIуэнумкIэ мыхьэнэшхуэ иIэу ячауэ щыта лъэбакъуэм зэрыхуэпэжыр, адыгэхэм зыми емыщхь я щэнхабзэр, я бзэр, я зэхэтыкIэ дахэхэр яхъумэжыным и лъабжьэр ягъэтIылъащ. КъэкIуэну щIэблэхэм апхуэдэ щIыкIэкIи Iэмал иратащ къэралым ис лъэпкъхэм я унагъуэ зэкъуэтым хэту, заужьу, ефIакIуэу я адэжь щIыналъэм щыпсэуну. Шэч къытесхьэркъым лIэщIыгъуэхэр зи ныбжь а зэкъуэтыныгъэмрэ зэгурыIуэныгъэмрэ, нэхъапэхэми хуэдэу, ди Хэкум и къарумрэ и лъэщагъымрэ я лъабжьэ быдэу зэрыщытынум, дыщалъхуа Къэбэрдей-Балъкъэрым кIуэ пэтми нэхъри зэрызиужьынум и джэлэсу зэрыувынум.
Республикэм ис псори узыншагъэ быдэ яIэу, мамыру, фIыр къайхъулIэу, зэIузэпэщу псэуну си гуапэщ.
